Fimmtudagskvöldið 25. febrúar verður skemmti - og fræðslukvöld á Landnámssetrinu í Borgarnesi þar sem starfsemi UNIFEM verður kynnt . Þetta eru samtök sem starfa innan vébanda Sameinuðu þjóðanna og vinna að velferð og mannréttindamálum kvenna víða um heim . Samtökin UNIFEM á Íslandi hafa undafarin ár verið mjög öflug í þessu alþjóðlega samstarfi og til dæmis var íslenskur starfsmaður , Kristín Ástgeirsdóttir , á vegum samtakanna í uppbyggingarstarfi í Kosovo . Þá hefur UNIFEM á Íslandi unnið markvisst að verkefnum í baráttu gegn kynbundnu ofbeldi eins og svokölluðum heiðursmorðum og umskurði . Með kynningunni er ætlunin að hvetja alla til að kynna sér þetta starf en kvöldið verður sambland af kynningu og skemmtun . Dagskráin hefst kl. 20 með söng Katerínu Ingu Antonsdóttur . Síðan segir Steinunn Gyðu - og Guðjónsdóttir framkvæmdastjóri frá starfinu , Lina Mazar segir frá reynslu sinni af að vera kona í flóttamannabúðum í Írak , Halldóra Geirharðsdóttir leikkona flytur gamanmál og þær Ása Hlín Svavarsdóttir og Zsuzsanna Budai flytja nokkur Janis Joplin lög . Kynnir verður Sigríður Margrét Guðmundsdóttir . Aðgangur er ókeypis .